**Dječji vrtić Cvrčak Beli Manastir**

**V. Nazora 34a**

**31 300 Beli Manastir**

**POLUGODIŠNJI IZVJEŠTAJ O IZVRŠENJU PRORAČUNA I FINANCIJSKOG PLANA DJEČJEG VRTIĆA CVRČAK BELI MANASTIR ZA 2023. GODINU**

**Beli Manastir, 26. srpanj 2023.**

Na temelju članka 76. stavka 3. i članka 81. stavka 3. Zakona o proračunu (NN 144/21), Pravilnika o polugodišnjem i godišnjem izvještaju o izvršenju proračuna i financijskog plana (NN 85/2023) i članka 46. Statuta Dječjeg vrtića Cvrčak Beli Manastir, Upravno vijeće je na 36. sjednici održanoj 26. srpnja 2023. godine, usvojilo

 **POLUGODIŠNJI IZVJEŠTAJ O IZVRŠENJU PRORAČUNA I FINANCIJSKOG PLANA DJEČJEG VRTIĆA CVRČAK BELI MANASTIR ZA 2023. GODINU**

**OBRAZLOŽENJE POLUGODIŠNJEG IZVJEŠTAJA O IZVRŠENJU PRORAČUNA ZA 2023. GODINU**

**STRUKTURA PRIHODA**

 Strukturu prihoda DV Cvrčak Beli Manastir čine prihodi od Grada (za djelatnost DV Cvrčak i dva kapitalna projekta financirana iz fondova EU), prihodi od udjela roditelja u cijeni korištenja programa, prihodi iz gradskog proračuna kao razlika participacije od iznosa koji plaća roditelj do cijene ugovorenog programa i prihodi od Općine Petlovac.

Ukupan iznos polugodišnjih prihoda DV Cvrčak iznosi **412.285,05 €.**

*Opći prihodi i primici*

Opće prihode i primitke čine prihodi od Grada Belog Manastira za Djelatnost DV Cvrčak iznosili, prihodi od Grada za Kapitalni projekt Sportski i terapeutski vrtić i prihodi od Grada za Kapitalni projekt Produženi boravak djece u dječjem vrtiću.

Prihodi za Djelatnost DV Cvrčak tijekom polugodišnjeg razdoblja iznose 300.202,58 €, za Kapitalni projekt Sportski i terapeutski vrtić u domu Branjin Vrh iznose 22.092,14 €, za Kapitalni projekt Produženi boravak djece u dječjem vrtiću iznosi 12.667,75 €.

Ukupan iznos Općih prihoda i primitaka iznosi **334.962,47** €.

*Prihodi za posebne namjene*

Prihode za posebne namjene čine prihodi od udjela roditelja u cijeni korištenja programa, prihodi iz gradskog proračuna kao razlika participacije od iznosa koji plaća roditelj do cijene ugovorenog programa i prihodi od Općine Petlovac.

Prihodi od udjela roditelja u cijeni korištenja programa iznosili su 62.509,45 €. Iznos cijene ugovorenog programa uređen je Pravilnikom o načinu i uvjetima udjela roditelja u cijeni programa. Visina ugovorene cijene koju plaća roditelj određuje se prema Odluci Gradskog vijeća Grada Belog Manastir o izmjeni Odluke o utvrđivanju udjela roditelja u cijeni koštanja programa Dječjeg vrtića Cvrčak Beli manastir, Klasa: 601-01/18-01/01, Urbroj: 2100/01-01-01-18-1 od 5. srpnja 2018. godine.

Razlika participacije je mjesečni prihod iz gradskog proračuna, a odnosi se na razliku od ugovorene cijene koju plaća roditelj u skladu s utvrđenom skalom prema prosjeku primanja po članu kućanstva do cijene koštanja ugovorenog 10-satnog ili 6-satnog programa. Prihodi od te razlike participacije iznose 5.954,34 €.

 Prihodi od Općine Petlovac odnose se na provedbu predškolskog programa u Općini Petlovac. Provedba programa temelji se na međusobnim pravima i obvezama po osnovi pružanja usluga predškolskog programa zaključenog 1. rujna 2008. godine između Dječjeg vrtića Cvrčak i Općine Petlovac. Troškove provedbe programa u potpunosti podmiruje Općina Petlovac. Prihodi od Općine Petlovac iznose 8.858,79 €.

Ukupan iznos prihoda za posebne namjene iznosi **77.322,58 €.**

**STRUKTURA RASHODA**

Opći prihodi korišteni su za financiranje sljedećih rashoda: plaće, doprinosi i ostali rashodi za zaposlene, dio rashoda za energiju, dio rashoda za materijal i sirovine, naknade i pristojbe-naknada zbog neupošljavanja osoba s invaliditetom, rashodi za plaće i ugovorene troškove provedbe Projekta „Sportski i terapeutski vrtić u Društvenom domu Branjin Vrh“ i rashodi za plaće za zaposlene preko Projekta „Unaprjeđenje usluga za djecu u sustavu ranog i predškolskog odgoja i obrazovanja“ .

Ukupan iznos rashoda od Općih primitaka i izdataka iznosi **334.962,47 €.**

 Nemaviška nitimanjka po toj osnovi.

Prihodi po posebnim namjenama utrošeni su za tekuće troškove poslovanja:

rashode za zaposlene, materijalne rashode, financijske rashode i rashode za nabavu dugotrajne imovine.

Ukupan iznos rashoda po posebnim namjenama iznosi **70.415,99 €.**

Radi dosljednijeg poštivanja rokova za plaćanje participacija roditelja stvorio se višak od **6.906,59 €.**

Sav prihod od Općine Petlovac korišten je za rashode temeljene na Ugovoru o međusobnim pravima i obvezama po osnovi pružanja usluga predškolskog programa zaključenog 1. rujna 2008. godine između vrtića i Općine Petlovac. Ukupan iznos tih rashoda je 8.858,79 €.

Ukupan iznos polugodišnjih rashoda DV Cvrčak iznosi **405.378,46 €.**

Prema Financijskom planu za 2023. godinu planirano je **909.588 €,** a za prvi dio godine je potrošeno **405.378,46 €.**

**USTROJ PROGRAMA**

Dječji vrtić Cvrčak Beli Manastir provodi redovite programe 10-satnog i 6-satnog trajanja i program predškole s tri sata neposrednog rada. Tijekom prvih šest mjeseci redovitim je programom obuhvaćeno 218 djece i 3 djece polaznika predškole koji su ove godine integrirani u redovite vrtićke skupine ( od ožujka do lipnja).

|  |  |  |  |  |  |
| --- | --- | --- | --- | --- | --- |
| **DJEČJI VRTIĆ** | **ODGOJNA SKUPINA**  | **BROJ DJECE (6-satni program** | **BROJ DJECE** **(10-satni program)** | **PROGRAM PREDŠKOLE** | **UKUPNO** |
| Beli Manastir | Leptirići – jaslička skupina  | / | 15 | / | 15 |
| Pčelice – mlađa mješovita skupina | 6 | 18 | / | 24 |
| Bubamare – mlađa mješovita skupina | 3 | 24 | / | 27 |
| Loptice – srednja skupina | 1 | 25 | / | 26 |
| Žabice – srednja skupina | 2 | 26 | 1 | 29 |
| Ribice – starija skupina  | 15 | 12 | 1 | 28 |
| Šećerana | Mišići – mješovita jaslička skupina | / | 11 | / | 11 |
| Tratinčice – mješovita skupina | 2 | 22 | / | 24 |
| Branjin Vrh | Loptice – mlađa mješovita skupina | 8 | 11 | / | 19 |
| Balončići – starija mješovita skupina | 7 | 10 | 1 | 18 |
| **UKUPNO DJECE** | 44 | 174 | 3 | 218+3 |

Od ukupno 218 djece upisane u redoviti program na kraju pedagoške godine, cjelodnevni, 10-satni boravak koristilo je 174 djece, odnosno 79,81% od ukupnog broja upisane djece. Poludnevni, 6-satni boravak koristilo je 44 djece, odnosno 20,19%.

U Vrtiću je ustrojeno ukupno 10 odgojnih skupina, od čega je 6 odgojnih skupina u matičnom vrtiću u Belom Manastiru, 2 odgojne skupine u područnom vrtiću u Šećerani te 2 odgojne skupine u područnom vrtiću u Branjinom Vrhu. U svakoj skupini rade dva odgojitelja. U odgojnim skupinama provodi se redoviti 10-satni program. Jedini izuzetak je mlađa mješovita skupina u Branjinom Vrhu u kojoj se provodi redoviti 6-satni program te radi samo jedna odgojiteljica uz koju je zaposlena i radnica za njegu, skrb i pratnju na puno radno vrijeme. Djeca iz odgojne skupine koja koriste cjelodnevni boravak, na spavanje prelaze u stariju mješovitu skupinu.

 U redoviti program integrirano je 10 djece s teškoćama u razvoju. U odgojno-obrazovnim skupinama u koje su integrirana djeca s teškoćama u razvoju raspoređena je po jedna radnica za njegu, skrb i pratnju, kao podrška djetetu s teškoćama u razvoju i odgojiteljicama. Primarna zadaća radnika za njegu, skrb i pratnju je osposobljavanje djeteta na što samostalniju skrb o sebi i poticanje socijalne interakcije i komunikacije između djeteta s teškoćama u razvoju i ostale djece u odgojno- obrazovnoj skupini.

 Višegodišnja ravnateljica Vrtića je s 13. svibnjem 2023. otišla u mirovinu. Od 14. svibnja 2023. funkciju ravnateljice obavlja odgojiteljica matičnog Vrtića koju je osnivač, Grad Beli Manastir, na temelju ispunjavanja uvjeta natječaja, imenovao za ravnateljicu Vrtića.

U Vrtiću je na neodređeno puno radno vrijeme zaposleno 19 odgojiteljica, zdravstvena voditeljica, administrativna referentica, računovodstvena referentica, glavna kuharica, pomoćna kuharica, dvije pomoćne kuharice – spremačice, domar – ekonom te četiri spremačice ( dvije na puno i dvije na pola radnog vremena). Po ugovoru na određeno radno vrijeme do kraja kalendarske 2023. godine rade četiri radnice za njegu, skrb i pratnju (20 sati tjedno ).

 Provedba dvaju projekata: projekta *Uključivanje djece u sustav zdravog odgoja i obrazovanja s posebnim naglaskom na integraciju djece u nepovoljnom položaju kroz uređenje Doma Branjin Vrh* i projekta *Unaprjeđenja usluga za djecu u sustavu ranog i predškolskog programa* kojim se osigurava usklađivanje radnog vremena vrtića s radnim vremenom roditelja je utjecala na promjenu strukture i broja zaposlenih djelatnika u Vrtiću. Za potrebe provedbe prvog navedenog projekta zaposlene su pedagoginja (pola radnog vremena), fizioterapeutkinja i radnica za njegu, skrb i pratnju na puno radno vrijeme do kraja travnja 2023. godine kada projekt završava. Za potrebe provedbe drugog navedenog projekta zaposlena su dva odgojitelja na 4,5 sata radnog vremena, pomoćna kuharica- spremačica na 4,5 sata radnog vremena te je dvjema već zaposlenim spremačicama upotpunjena satnica do punog radnog vremena. Ovaj projekt je završio krajem travnja 2023. zbog nedostatka stručnih djelatnika.

 Zbog daljnje potrebe za pedagoginjom i radnicom za njegu, skrb i pratnju nakon završetka projekta *Uključivanje djece u sustav zdravog odgoja i obrazovanja s posebnim naglaskom na integraciju djece u nepovoljnom položaju kroz uređenje Doma Branjin Vrh*, a u dogovoru s Osnivačem, nakon provedenog natječaja zaposlenice su nastavile raditi u Vrtiću uz potpisivanje ugovora na određeno puno radno vrijeme.

**Struktura zaposlenih do svibnja 2023.**

|  |  |
| --- | --- |
| **Radno mjesto** | **Broj zaposlenih**  |
| Ravnatelj | 1 |
| Pedagog | 1 |
| Odgojitelj | 21 |
| Fizioterapeut | 1 |
| Zdravstveni voditelj | 1 |
| Administrativno – računovodstveni radnici | 2 |
| Radnik za njegu, skrb i pratnju | 5 |
| Pomoćno tehničko osoblje | 11 |
| **UKUPNO** | **43** |

 **Struktura zaposlenih od svibnja 2023.**

|  |  |
| --- | --- |
| **Radno mjesto** | **Broj zaposlenih**  |
| Ravnatelj | 1 |
| Pedagog | 1 |
| Odgojitelj | 19 |
| Fizioterapeut | - |
| Zdravstveni voditelj | 1 |
| Administrativno – računovodstveni radnici | 2 |
| Radnik za njegu, skrb i pratnju | 5 |
| Pomoćno tehničko osoblje | 10 |
| **UKUPNO** | **39** |

 Tijekom cijele pedagoške godine zaposlene su 3 odgojiteljice i spremačica na određeno puno radno vrijeme kao zamjena za djelatnice koje koriste rodiljni/roditeljski dopust. Zbog duljeg bolovanja administrativne referentice od rujna 2022. godine do svibnja 2023. zaposlena je zamjena za djelatnicu. Za kraća razdoblja odsustva djelatnika s posla zbog bolovanja zaposlene su osobe na određeno vrijeme, ili su uz izvedive radne uvjete poslovi podijeljeni nazočnim djelatnicima.

 Radno vrijeme vrtića je usklađeno s potrebama roditelja. Do 30. travnja 2023. matični vrtić radi od 5:45 do 21:00 sati, područni vrtići od 6:30 do 16:30 sati. Od 1. svibnja 2023. do 30. lipnja 2023. svi vrtići rade od 6:30 do 16:30 sati.

KLASA: 400-04-01-23/01

URBROJ: 2100-1-4-23-1/01

U Belom Manastiru, 26. srpnja 2023.

 RAVNATELJICA:

 Ivana Radmanić